**בס"ד.**

**ברוכים הבאים לפורום "חברים לדף", הפורום ללומדי הדף היומי.**

**מטרת פורום זה הינה להיות לעזר ללומדי הדף היומי, למצות לימודם ע"י חידוד הלימוד, מתוך עמידה וליבון על נקודות הטעונות ביאור, וכן ע"י עידוד שינון וחזרה על בסיס תכנית חזרות ייחודית, וכפי שיפורט להלן.**

**המטרה הראשונה שעמדה בעיני מייסדי הפורום, הייתה העובדה שכל לומד ובפרט לומד הדף היומי, נתקל מפעם לפעם במהלך לימודו, בהערות והארות הטעונות ביאור, ופעמים שאין ידו משגת לרדת לעומקם של דברים, ופעמים שלאחר שיגע ומצא ירצה ללבן הדברים עם לומדים נוספים למען עמידה על דיוקם של דברים, ולמען לא יימנע טוב, לצורך כך הוקם פורום זה שעל ידו כל הרוצה להגדיל תורה ולהאדירה יוכל להעיר הערותיו ולהאיר עיני הלומדים על ידיהם, ועל ידי פלטפורמה זו יוכל לשתף דבריו עם ציבור הלומדים, ללמוד וללמד, ליהנות מכוח הכלל ולתרום לו.**

**מטרה נוספת הינה עידוד חזרות לצורך זיכרון לטווח הארוך בכדי שלא ניגע לריק, על בסיס שיטה שנוסחה על ידי נירולוגים בכירים שחקרו את פעילות המוח האנושי ומצאו את נקודות הזמן בהם אם האדם יחזור וישנן דברים הם יישמרו בזיכרונו לזמן ארוך יותר ובצורה מיטבית, שיטה זו כבר פורסמה בעבר במגוון מקומות ועיקרה הוא חזרה במרווחי זמן קבועים, בפעם הראשונה לאחר 24 שעות מזמן הלימוד ופעם נוספת שלושה ימים לאחר מכן, ולאחר מכן לאחר שבוע, חודש, שלושה חודשים ושנה, וכמו כן נקודה נוספת שביכולתה לשפר את הזיכרון היא חזרה בצורה של סיכום על ידי שאלות חזרה שמגרות את המוח להיזכר במה שכבר למד באופן מתומצת.**

**ולצורך כך ריכזנו בפורום זה בכל יום את החומר הנלמד על פי הספקי הדף היומי, וכמו"כ את כל הדפים שכלולים בתכנית החזרות שפורטה לעיל לכל יום ויום, כולל שאלות לסיכום וחזרה על הדפים עליהם חוזרים באותו יום, על מנת שהחוזר לא יתקשה למצוא אלו דפים שייכים לאותו היום, ובנוסף בכל יום יועלו כל ההערות וההארות שנכתבו על ידי משתמשי הפורום על דפים אלו בזמן שלמדו דף זה וכן שאלות לסיכום וחזרה, על מנת לייעל את החזרות על ידי שהחוזר ירד לעומקם של דברים ויתאמץ להיזכר ולהבין מה שכבר למד ובכך יפיק את המרב מתכנית חזרות זו.**

**בתפילה שנזכה להגדיל תורה ולהאדירה,**

**ובתקווה שלא תצא תקלה מתחת ידינו,**

**מערכת "חברים לדף".**